Document ID: 32010R0091

ΚΑΝΟΝΙΣΜΌΣ (ΕΕ) αριθ. 91/2010 ΤΗΣ ΕΠΙΤΡΟΠΉΣ
της 2ας Φεβρουαρίου 2010
για την τροποποίηση του κανονισμού (ΕΚ) αριθ. 1982/2004 για εφαρμογή του κανονισμού (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για τις συναλλαγές αγαθών μεταξύ κρατών μελών, όσον αφορά τον κατάλογο αγαθών που εξαιρούνται από τις στατιστικές, την κοινοποίηση των πληροφοριών από τη φορολογική διοίκηση και την αξιολόγηση της ποιότητας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση του κανονισμού (ΕΟΚ) αριθ. 3330/91 του Συμβουλίου (1), και ιδίως το άρθρο 3 παράγραφος 5, το άρθρο 8 παράγραφος 2 και το άρθρο 13 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 638/2004 εφαρμόστηκε με τον κανονισμό (ΕΚ) αριθ. 1982/2004 της Επιτροπής (2).
(2)
Η πρόσβαση των εθνικών αρχών στα στοιχεία για τους ανακεφαλαιωτικούς πίνακες ΦΠΑ τα οποία μνημονεύονται στο άρθρο 6 του κανονισμού (ΕΚ) αριθ. 1982/2004 πρέπει να επεκταθεί ώστε να διασφαλίζεται η ποιότητα των στατιστικών στοιχείων.
(3)
Πρέπει να τροποποιηθούν η διαδικασία σύνταξης και η διάρθρωση της έκθεσης ποιότητας που αναφέρεται στο άρθρο 26 του κανονισμού (ΕΚ) αριθ. 1982/2004, ώστε να διαμορφωθεί ένα ολοκληρωμένο πλαίσιο διασφάλισης της ποιότητας σύμφωνα με τον ευρωπαϊκό κώδικα ορθής πρακτικής για τις ευρωπαϊκές στατιστικές (3).
(4)
Ο κατάλογος του παραρτήματος Ι του κανονισμού (ΕΚ) αριθ. 1982/2004 στον οποίο καθορίζονται τα αγαθά που εξαιρούνται από τις στατιστικές που πρέπει να διαβιβάζονται στην Επιτροπή (Eurostat) σχετικά με τις συναλλαγές αγαθών μεταξύ κρατών μελών πρέπει να αναπροσαρμοστεί, ώστε να ευθυγραμμίζεται περισσότερο με τις διεθνείς συστάσεις που εξέδωσε η στατιστική επιτροπή των Ηνωμένων Εθνών και να διασαφηνιστεί η έκταση των συλλεγόμενων στοιχείων.
(5)
Ως εκ τούτου, ο κανονισμός (ΕΚ) αριθ. 1982/2004 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τις στατιστικές των συναλλαγών αγαθών μεταξύ κρατών μελών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1982/2004 τροποποιείται ως εξής:
1)
Τα άρθρα 5 και 6 αντικαθίστανται από τα ακόλουθα:
«Άρθρο 5
Πληροφορίες για τις δηλώσεις ΦΠΑ
1. Η αρμόδια φορολογική διοίκηση κάθε κράτους μέλους παρέχει στις εθνικές αρχές τις ακόλουθες πληροφορίες με σκοπό την ταυτοποίηση των ατόμων που έχουν δηλώσει αποκτήσεις και παραδόσεις αγαθών εντός της ΕΕ για φορολογικούς σκοπούς:
α)
πλήρες όνομα του υποκείμενου στον φόρο·
β)
πλήρη διεύθυνση, συμπεριλαμβανομένου του ταχυδρομικού κώδικα·
γ)
αριθμό αναγνώρισης σύμφωνα με το άρθρο 9 παράγραφος 1 στοιχείο α) του κανονισμού (ΕΚ) αριθ. 638/2004.
2. Η αρμόδια φορολογική διοίκηση κάθε κράτους μέλους υποβάλλει στις εθνικές αρχές, για κάθε υποκείμενο στον φόρο:
α)
το φορολογητέο ποσό των αποκτήσεων και παραδόσεων αγαθών εντός της ΕΕ που προκύπτει από τις δηλώσεις ΦΠΑ σύμφωνα με το άρθρο 251 της οδηγίας 2006/112/ΕΚ (4) ·
β)
τη φορολογική περίοδο.
Άρθρο 6
Πληροφορίες για τους ανακεφαλαιωτικούς πίνακες ΦΠΑ
1. Η αρμόδια φορολογική διοίκηση κάθε κράτους μέλους υποβάλλει στις εθνικές αρχές, για κάθε υποκείμενο στον φόρο, τουλάχιστον:
α)
πληροφορίες για τις παραδόσεις εντός της ΕΕ που συλλέγονται από τους ανακεφαλαιωτικούς πίνακες ΦΠΑ σύμφωνα με το άρθρο 264 της οδηγίας 2006/112/ΕΚ και συγκεκριμένα:
-
τον αριθμό φορολογικού μητρώου ΦΠΑ κάθε εθνικού προμηθευτή,
-
τον αριθμό φορολογικού μητρώου ΦΠΑ του αποκτώντος στο κράτος μέλος-εταίρο,
-
το φορολογητέο ποσό μεταξύ κάθε εθνικού προμηθευτή και αποκτώντος σε κράτος μέλος-εταίρο·
β)
πληροφορίες για τις αποκτήσεις εντός της ΕΕ που κοινοποιούνται από όλα τα υπόλοιπα κράτη μέλη σύμφωνα με τα άρθρα 23 και 24 του κανονισμού (ΕΚ) αριθ. 1798/2003 του Συμβουλίου (5) και συγκεκριμένα:
-
τον αριθμό φορολογικού μητρώου ΦΠΑ κάθε εθνικού αποκτώντος,
-
το συνολικό φορολογητέο ποσό ανά εθνικό αποκτώντα αθροισμένο ανά κράτος μέλος-εταίρο.
2. Αμέσως μετά την παραλαβή των πληροφοριών η αρμόδια φορολογική διοίκηση κάθε κράτους μέλους τις θέτει στη διάθεση των εθνικών αρχών.».
2)
Το άρθρο 26 αντικαθίσταται από τα ακόλουθα:
«Άρθρο 26
1. Σύμφωνα με τα κριτήρια ποιότητας που ορίζονται στο άρθρο 13 του κανονισμού (ΕΚ) αριθ. 638/2004, η Επιτροπή (Εurostat) διενεργεί ετήσια αξιολόγηση της ποιότητας βάσει δεικτών και απαιτήσεων ποιότητας που έχουν συμφωνηθεί εκ των προτέρων με τις εθνικές αρχές.
2. Η Επιτροπή (Εurostat) συντάσσει για το κράτος μέλος σχέδιο έκθεσης ποιότητας, μερικώς προ-συμπληρωμένο. Τα σχέδια εκθέσεων ποιότητας αποστέλλονται στα κράτη μέλη έως τις 30 Νοεμβρίου του έτους που ακολουθεί το έτος αναφοράς.
3. Τα κράτη μέλη υποβάλλουν στην Επιτροπή (Eurostat) τις συμπληρωμένες εκθέσεις ποιότητας εντός οκτώ εβδομάδων από την παραλαβή των προ-συμπληρωμένων σχεδίων εκθέσεων ποιότητας.
4. Η Επιτροπή (Εurostat) αξιολογεί την ποιότητα των διαβιβαζόμενων στατιστικών με βάση τα στοιχεία και τις εκθέσεις ποιότητας που της έχουν υποβάλει τα κράτη μέλη και συντάσσει έκθεση αξιολόγησης για κάθε κράτος μέλος.
5. Η Επιτροπή (Εurostat) συντάσσει και διανέμει συνοπτική έκθεση ποιότητας που καλύπτει όλα τα κράτη μέλη. Στην εν λόγω έκθεση περιλαμβάνονται οι βασικοί δείκτες ποιότητας και οι πληροφορίες που συγκεντρώνονται μέσω των εκθέσεων ποιότητας.».
3)
Το παράρτημα I του κανονισμού (ΕΚ) αριθ. 1982/2004 αντικαθίσταται από το κείμενο το οποίο περιλαμβάνεται στο παράρτημα του παρόντος κανονισμού.
4)
Το παράρτημα IV του κανονισμού (ΕΚ) αριθ. 1982/2004 απαλείφεται.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται από την 1η Ιανουαρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Φεβρουαρίου 2010.

Labels: 12
2
3
19